ด่วน! KTB เตรียมบันทึก 8.3 พันลบ. ต้นปีหน้าหลังขายที่ดิน AQ ให้เจ้าสัวเบียร์ช้าง
ลือ! กลุ่มร่วมทุน TICON-ROJNA ชนะประมูลที่ดิน AQ ทั้ง 4.3 พันไร่ราคาสูงกว่า 8.9 พันลบ.
17 ต.ค. 2561

สืบเนื่องจากกรณีที่กรมบังคับคดีมีการเปิดประมูลที่ดินหลักประกันของ บริษัท เอคิว เอสเตท จำกัด (มหาชน) หรือ AQ หรือเดิมชื่อ บริษัท กฤษดามหานคร จำกัด (มหาชน) จำนวน 4,300 ไร่ ซึ่งตั้งอยู่ถนนบางนา-ตราด กม.32.5 ทางหลวงหมายเลข 34 ถนนกรุงเทพฯ-ชลบุรีสายใหม่ (มอเตอร์เวย์)
โดยเมื่อวันที่ 14 กันยายน 2561 กรมบังคับคดีได้ประกาศการขายทอดตลาดทรัพย์ในคดีนี้รวม 4 นัด ดังนี้ นัดที่ 1 ในวันที่ 17 ตุลาคม 2561, นัดที่ 2 ในวันที่ 7 พฤศจิกายน 2561, นัดที่ 3 ในวันที่ 28 พฤศจิกายน 2561, นัดที่ 4 ในวันที่ 19 ธันวาคม 2561 เพื่อเป็นการชำระหนี้คืนให้กับ ธนาคารกรุงไทย จำกัด (มหาชน) หรือ KTB มูลค่า 10,004 ล้านบาท ในฐานะเจ้าหนี้ตามคำสั่งของศาล
ล่าสุด ในวันนี้ ซึ่งเป็นวันขายทอดตลาดนัดที่ 1 ของที่ดิน KTB รายงานผลการบังคับคดีของลูกหนี้ กลุ่มจำนวน 3 คดี ตามที่เจ้าพนักงานบังคับดคี สำนักงานบังคับคดีจังหวัดสมุทรปราการได้ประกาศขายทอดตลาดที่ดินในกลุ่มลูกหนี้จำนวน 3 คดี ในวันที่ 17 ต.ค.2561 ซึ่งทำการขายทอดตลาดพร้อมกันไปทั้ง 3 คดี ประกอบด้วย
คดีที่ 1.) คดีศาลล้มละลายกลาง หมายเลขคดีแดงที่ ล.1249/2555 ระหว่างบริษัทบริหารสินทรัพย์กรุงเทพพาณิชย์ จำกัด (มหาชน) เจ้าหนี้ผู้เป็นโจทก์ บริษัท เคเอ็มซี อาร์คิเทคแอนด์คอนสตรัคชั่น จำกัด โดยนายพงษ์ศักดิ์ เปี่ยมวิมล ผู้ชำระบัญชีที่ 1 กับพวก มีบุคคลภายนอกเข้าเสนอราคา และเจ้าพนักงานบังคับคดีเคาะไม้ขาย 1,261,020,000 บาท
คดีที่ 2.) คดีศาลฎีกาแผนกคดีอาญาของผู้ดำรงตำแหน่งทางการเมือง คดีหมายเลขแดงที่ อม.55/2558 ระหว่างอัยการสูงสุด โจทก์ พันตำรวจโททักษิณ ชินวัตร ที่ 1 กับพวก จำเลย มีบุคคลภาพนอกเข้าเสนอราคา และเจ้าพนักงานคดีเคาะไม้ขาย 4,019,620,000 บาท
ส่วนคดีที่ 3 คดีศาลแพ่ง หมายเลขคดีแดงที่ 4007/2552 บริษัท กฤษดามหานคร จำกัด (มหาชน) โจทก์ บริษัทโกลเด้น เทคโนโลยี อินดัสเทรียล พาร์ค จำกัด ที่ 1 กับพวก จำเลย มีบุคคลภายนอกเข้าเสนอราคา และเจ้าพนักงานบังคับคดีเคาะไม้ขาย 3,633,430,000 บาท
ขณะที่ แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า ขณะนี้ได้ผู้ชนะประมูลที่ดินดังกล่าวเป็น บริษัท ทีอาร์เอ แลนด์ ดีเวลลอปเม้นท์ จำกัด ซึ่งเป็นบริษัทร่วมทุนระหว่างบริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON , บริษัท สวนอุตสหกรรมโรจนะ จำกัด (มหาชน) หรือ ROJNA และนิคมอุตสาหกรรมเอเชีย เพื่อประกอบกิจการพัฒนาอสังหาริมทรัพย์
โดย แหล่งข่าวรายเดิมระบุว่า มูลค่าประมูลสูงกว่าราคาที่บริษัทประเมินไว้ในระดับ 8.9 พันล้านบาทเล็กน้อย อย่างไรก็ตามหากมีความคืบหน้า หรือมีผลประมูลอย่างเป็นทางการ “ข่าวหุ้นธุรกิจออนไลน์” จะรายงานให้ทราบในครั้งต่อไป
ทั้งนี้เป็นที่น่าจับตาว่า หากการขายที่ดินดังกล่าวเสร็จสิ้นแล้ว ธนาคารกรุงไทยจะสามารถบันทึกรายได้จำนวน 8.37 พันล้านบาท ซึ่งเป็นส่วนที่เหลือจากยอดหนี้ทั้งหมดจำนวน 10,004 ล้านบาท โดยเมื่อวันที่ 17 ส.ค.2561 AQ ได้ชำระหนี้ก้อนแรกจำนวน 1.64 พันล้านบาท และคาดว่าในไตรมาส 1/2562 จะสามารถบันทึกรายได้พิเศษเต็มจำนวน โดยเป็นตามระยะเวลาที่บริษัท ทีอาร์เอ แลนด์ ดีเวลลอปเม้นต์ จำกัด ผู้ซื้อที่ดินดังกล่าวขอขยายเวลาชำระเงินส่วนที่เหลือออกไป 105 วัน ซึ่งจะครบกำหนดในวันที่ 1 ก.พ.2562
ขณะเดียวกันเป็นที่น่าจับตาอีกว่า ก่อนหน้านี้ บริษัท เฟรเซอร์ พร็อพเพอร์ตี้ โฮลดิ้งส์ (ประเทศไทย) จำกัด (FPHT) ซึ่งเป็นบริษัทในเครือของ นายเจริญ สิริวัฒนภักดี หรือ “เจ้าสัวเจริญ” เข้าซื้อหุ้น TICON ที่ ROJNA ถืออยู่ทั้งหมดเป็นจำนวน 478,699,619 หุ้น หรือคิดเป็นสัดส่วน 26.10% ของจำนวนหุ้นที่ออกและจำหน่ายได้แล้วทั้งหมดของ TICON